बंबा रोड सब्जी निवासी ‘पंडित पनीर वाले’ के मालिक राजेंद्र त्रिपाठी उर्फ छुन्ना के घर में बेटा अमित, बहू पूर्णिमा और ढाई साल की बेटी परी रहती हैं। दादा नगर की एक लेदर फैक्ट्री में काम करने वाले अमित ने बताया कि पिता राजेंद्र को कैंसर हैं। वह एसजीपीजीआई लखनऊ गए थे और वह ड्यूटी पर गया था। घर में पूर्णिमा और बेटी परी थीं। दोपहर करीब पौने दो बजे एक महिला और एक युवक आया और कहा कि बच्ची को पोलियो ड्राप पिलाने आए हैं। कमरे में अंदर जाते ही युवक ने पूर्णिमा को दबोच लिया और मुंह दब लिाया। महिला ने पूर्णिमा के दुपट्टे और नाड़े से उसके हाथ-पैर बांधकर एक किनारे डाल दिया। मुंह में भी कपड़ा ठूंस दिया। रसोई गैस में एक कपड़ा जलाकर सिलेंडर के ऊपर रख दिया। इसके बाद महिला ने उसके कानों से टाप्स उतार लिए। युवक ने अलमारी में रखी सोने की चार चूड़ियां, हार और कुछ अन्य जेवर, नकदी समेट ली। करीब आधा घंटे तक लूटपाट करने केबाद कमरे के दरवाजे में बाहर से ताला लगाकर भाग गए। चाभी भी वहीं छोड़ गए। शाम करीब चार बजे परी की नींद खुली। उसने मां के हाथ-पैर बंधे देखे तो रोने लगी। वह मां से लिपट गई और नाड़े को हिलाने-डुलाने लगी। नाड़ा ढीला होने पर किसी तरह पूर्णिमा ने खुद को बंधन से मुक्त कराया और शोर मचाया तो पड़ोसी पहुंचे। घर के बाहर पड़ी चाभी से ताला खोला। तब वारदात का पता चला। सीओ नजीराबाद, फजलगंज थानाप्रभारी पहुंचे। थानाप्रभारी ने बताया कि पूर्णिमा बहुत डरी हुई है। इस वजह से ज्यादा पूछताछ नहीं की जा सकी है। लूट का मामला दर्ज किया जा रहा है।